Nuuskommentaar: Met vuur en verskriklike woede – en die kernoorlog beginArgieffoto: ANA Die hoeksteen van die besit van kernwapens is om dit nié te gebruik nie. So lui die ou, ou waarheid, maar wat as die leiers nou nie juis as geestelik stabiel beskou word nie? Presies hoe ver is die VSA en Noord-Korea van ’n kernoorlog af wanneer die twee lande mekaar daarmee dreig? Wanneer Noord-Korea in die prentjie kom, is daar immers nie sprake van die gewone diplomatieke woordeskat en protokol nie. Die rede, volgens prof. Solomon Hussain, politieke ontleder aan die Universiteit van die Vrystaat, is die volgende: “Die wêreld is op ’n gespanne plek en Amerika en Noord-Korea word albei deur gekke regeer. Ons moet die dreigemente ernstig opneem,” sê hy met verwysing na die woorde-oorlog tussen pres. Donald Trump en Kim Jong-un. Prof. Hussain is bekend daarvoor dat hy nie ’n wag voor sy mond onnodig vertroetel nie. Die jongste woorde-oorlog volg nadat Amerikaanse ontleders tot die gevolgtrekking gekom het dat Noord-Korea inderdaad oor klein kernplofkoppe beskik wat met dié land se missiele na hul bestemmings geneem kan word. Kim het gereageer deur te dreig om Guam, ’n Amerikaans beheerde eiland in die Stille Oseaan, onder die kernbomme te steek. ’n Duidelik woedende Trump het gereageer met: “They will be met with fire and fury like the world has never seen.” Diplomate is bekommerd dat ’n enkele vergissing of skeeftrap ’n kettingreaksie tot gevolg kan hê wat tot ’n kernoorlog kan eskaleer. Maroela Media het reeds op 19 Julie die wêreld se kernarsenale onder die loep geneem. As Noord-Korea hom tot sy kernwapens wend, sal dit byna vir seker internasionale reperkussies hê, maar dat dit in ’n derde wêreldoorlog kan ontaard, soos wat baie kenners meen, is waarskynlik te dik vir ’n daalder. Om Noord-Korea se verwagte respons slegs aan die hand van ’n leier wat geestesongesond is te beoordeel, is kortsigtig. Daar word dikwels na Noord-Korea as die “hermit state” verwys. In dié geïsoleerde staat is by baie ou denkpratrone vasgesteek, en word dit steeds van geslag tot geslag lewend gehou. Noord-Korea se wêreldbeskouing lyk dus heeltemal anders as dié van die res van die wêreld, byna soos met die ou Suid-Afrika waar die land internasionaal geïsoleer en verguis is, maar baie van die inwoners vas geglo het dat hulle reg was, en die wêreld verkeerd. Noord-Korea skep baie lojaliteit by sy eie mense deur ou scenario’s te skets waar ander lande die skurke is. Intussen probeer die land presteer – en hy doen dit op militêre gebied. Elke sukses met ’n missiellansering of ondergrondse toets-kernontploffing bou geweldige trots onder aanhangers. Breek daar gewapende vyandelikhede tussen Noord-Korea en die VSA uit, is dit nie noodwendig dat dit kernwapens sal behels nie, hoewel dit onwaarskynlik lyk dat Noord-Korea nie sy kernwapens sal inspan as dit op die punt is om op sy baadjie te kry nie. Met kernaangedrewe duikbote met presisiewapens wat enorme skade kan aanrig, is veral die VSA goed toegerus om Noord-Korea se wapenopslagplekke en selfs gepantserde saamtrekke doeltreffend uit te wis. Daar moet veral gesorg word dat die Suid-Koreaanse hoofstad, Seoel, wat net ’n hanetreetjie van Noord-Korea se grens is, deur voorkomingsoperasies beveilig word. Ook Japan wil nie weerloos wees nie. Maar sou kernwapens aangewend word, bevind Noord-Korea (en sy “bondgenoot” China) hulle heeltemal in ’n ander liga as die VSA. Die VSA se arsenaal is immers ontwerp om teen dié van Rusland op te weeg, en dié twee lande beskik saam oor 88% van die wêreld se kernarsenaal. Die meeste van die res word besit deur Brittanje, Frankryk en China, met Pakistan, Indië, Noord-Korea en na bewering Israel wat oor die res beskik. In ’n kernkonfrontasie tussen die VSA en Noord-Korea is dit dus baie waarskynlik dat die VSA sy “first strike capability” sal kan aanwend om Noord-Korea se kernsarsenaal in hul bunkers op die grond te vernietig. Sou Noord-Korea gelanseer kry voor die VSA kan toeslaan, is dit byna seker dat die VSA die missiele uit die lug of ruimte sal kan haal. Ook Japan het ’n min of meer staande opdrag om enigiets wat na Noord-Korea se kant toe kom, en sy lugruim skend of oor Japan na die Stille Oseaan vlieg, af te skiet. Maar selfs al sou ’n kerndraende missiel een van die VSA se bunkers haal, sal die VSA oor ’n feitlik ongeskonde “second strike capability” beskik. Boonop gee die kernaandrewe duikbote met hul kernarsenale aan die VSA ’n enorme “third strike capability.” Kortom, geen land wil graag aan die kortste end van die VSA se “second” of “third strike capability” trek nie. Onder die kernwapens tel die gevreesde MIRV, ’n interkontinentale ballistiese missiel wat sy teiken vanuit die ruimte nader, en dan, ná dit die atmosfeer binnegedring het, sy veelvuldige plofkoppe elkeen op sy eie teiken loslaat. Dit is veral geskik teen ’n groot stad met verskeie voorstede. Vandag se kernbomme kan ook nie met die atoombomme vergelyk word wat op Hirosjima en Nagasaki laat ontplof is nie. Reeds in 1961 het die Sowjet-Unie ’n bom, die Tsar Bomba, ontwikkel wat meer as drieduisend keer sterker as Little Boy was – die bom wat oor Hirosjima ontplof het. Dit is allermins speelgoed. Waarmee Trump Noord-Korea gedreig het, was inderdaad verskriklik, maar dit was en bly in reaksie op Noord-Korea se tydige en ontydige dreigemente om die VSA met kernwapens te bestook. Sulke dreigemente is dalk belangrik vir die bou van Noord-Koreaanse nasietrots, maar die VSA sal aanstoot neem as hy hoor hoe daar gedreig word om miljoene van sy burgers uit te wis.